I-yob 34
1
Kä cu Ɛ-liɣu wee i̱,
2
“Liɛŋɛ rieetkä, yɛn nɛy tin pɛl,
liɛŋɛ ɣä yɛn nɛy
tin ŋa̱ckɛ ŋɔak.
3
Kä ji̱th metdɛ ruac
ce̱tkɛ min la lɛp mi̱eth bil.
4
Kɔn ka̱nɛ ni min la cuɔ̱ɔ̱ŋ,
kä ɣɔ̱a̱nɛ mi gɔaa
kɛ jek rɛydan.
5
Kɛ ɣöö ci I-yob wee i̱,
‘Ɣän thil ɣä duer
kä ci Kuoth cuɔ̱ɔ̱ŋdä bath,
6
nikɛ cuŋkä cɛ ɣä cɔli gua̱n kacä,
kä cɛ ɣä moc buɔ̱t mi ci
bi gɔaa cäŋni mi thilɛ
ɣä duerɛ.’
7
Kä ɛŋa mi bi ce̱tkɛ I-yob,
mi maath ni kac ce̱tkɛ pi̱w ɛ,
8
mi nhɔk ni nɛy ti la̱a̱t
jiäkni mi,
kä jäl kɛɛl kɛ ji̱ dueeri?
9
Kɛ ɣöö cɛ wee i̱, ‘Thilɛ mi dëë
raan ɛ jek mi cɛ lɔc Kuɔth
jak kä tɛth.’
10
“Kɛ kui̱ ɛmɔ liɛŋɛ ɣä lö nɛy
tin ŋa̱ckɛ ŋɔak,
a jɛ nɔ̱a̱n kɛ Kuoth in leny
buɔ̱mdɛ ti diaal,
ɛn ɣöö derɛ dueer la̱t.
11
Kä lätdɛ raan kä duɔ̱ɔ̱r
kɛ min cɛ la̱t,
la lätdɛ raan kä mi
ce̱tkɛ lätkɛ.
12
Kɛ thuɔ̱k /ci Kuoth in leny
buɔ̱mdɛ ti diaal duer dëë
la̱t a bɛ cuɔ̱ɔ̱ŋ päl.
13
Kä ɛŋa mi ci jɛ ka̱m wi̱c muɔ̱ɔ̱n,
kä ɛŋa mi ci jɛ ka̱m ɣɔw
kɛɛliw?
14
Kä mi cɛ yiëëdɛ luɔc jɔk,
mi cɛ yiëë teekä luɔ̱c rɔ,
15
dëë ti diaal li̱w kɛɛl,
a dëë raan loc ni tuääk.
16
“Kä mi ŋäci ŋɔak liŋ nɛmɛ,
liŋ mi bä latdɛ.
17
Dëë ram mi lo̱k thuɔ̱k ruëc?
Kä deri ram mi lat cuŋ
kä bum lat jɔ̱ɔ̱r,
18
mi jio̱k kuäär ji̱ i̱,
‘Ram mi jiääk,’
kä jio̱kɛ rueec i̱,
‘Gua̱n dueeri,’
19
ɛn ram mi /ci nhök nyuth bööth,
a /cɛ ram mi riäŋ nhɔk
kä can,
kɛ ɣöö kɛn diaal lät kɛ jɛn?
20
La li̱w kɛn nɛy tɔ̱tɔ̱ ɛ mony,
kä kɛ wäärdäär la yɔ̱kɛ naath
kä bikɛ cu riaw,
kä la nɛy tin buɔ̱m buɔ̱ɔ̱m
rɔ̱ cua̱ päär kɛ lia̱a̱.
21
“Kä jɛn guicɛ duɔ̱p nɛɛni diaal,
kä tiitdɛ lätkiɛn diaal.
22
Kä thilɛ gua̱a̱th mi col
mi dee nɛy tin la̱a̱t jiäkni
rɔ̱ tɛ̱̈ɛ̱̈ thi̱n.
23
Kä thilɛ gua̱a̱th mi ci Kuoth
jɛ rialikä,
kɛ ɣöö bɛ naath wä luk kɛ jɛ.
24
Kä wocɛ nɛy tin buɔ̱m buɔ̱ɔ̱m
a thil thiec,
kä bɛ nɛy ti kɔ̱ŋ la̱th
gua̱thnikiɛn.
25
Kɛ ɣöö ŋäcɛ lätkiɛn,
cuɛ kɛ woc kɛ wäär,
kä cukɛ duɔ̱p.
26
Kä cuɛ kɛ tɔ̱ŋ kɛ kui̱
jiäknikiɛn,
nhiam nɛɛni diaal,
27
kɛ ɣöö ca rɔ̱ ri̱t kɔɔrɛ
kä /ca duɔ̱pkɛ guur.
28
Kä cukɛ can jak kä
wiee nhiam Kuɔth,
kä cuɛ jɔwdiɛn
liŋ görkɛ luäk.
29
Kä mi tëë bitdä,
ɛŋa dëë jɛ bɛl ɔ?
Kä mi cɛ rɔ tɛ̱̈ɛ̱̈,
ɛŋa dëë jɛ nɛn ɔ?
Ɛ dëë jɛ ku nɛn dör kiɛ raan.
30
Kä ci nɛy ti jiäk bi ŋot
kɛ ruec,
a cäŋɛ ni nɛy tin la
pɛlkɛ naath.
31
“Kä tëë kɛ ram mi ci Kuoth kɔŋ
jiök i̱,
‘Ɣän ta̱a̱ kɛ duer,
kä /cä mi jiääk bi nyɔk
kɛ lätni,
32
nyuth ni ɣä min /ka̱n nɛn,
kä mi cä duer, /cä jɛ bi
nyɔk kɛ lätni’?
33
Kä dëë Kuoth ji̱ lät kä min
go̱o̱ri kä ci ruacdɛ lo̱k?
Ɛ ji̱n bi jɛ lar ɔ, /ciɛ ɣän,
kɛ kui̱ ɛmɔ lat min ŋäci.
34
Kä bi nɛy tin ŋa̱ckɛ ŋɔak
mat kɛ ɣä,
kä bi nɛy tin pɛl wee i̱,
35
‘I-yob cɛ ruac a kui̱cɛ ŋu,
ɛ jɛn thilɛ ruacdɛ luɔt ɔ.’
36
Kä guic ruac I-yob amäni
thuɔ̱kdɛ,
ruacdɛ ce̱tdɛ nikɛ ruac
nɛɛni ti ji̱ dueeri.
37
Kɛ ɣöö cɛ rep ni dueerkɛ
kɛ nyuɔn,
kä patdɛ tetkɛ rɛydan,
kä lätdɛ Kuoth laat ti jiäk.”
